เคาะแล้ว! มติวิปฯ 3 ฝ่ายกำหนดเปิด “ศึกซักฟอก” 19-22 ก.ค.นี้
ที่ประชุมวิปฯ 3 ฝ่ายเห็นชอบกำหนดวันอภิปรายไม่ไว้วางใจ 11 รัฐมนตรี รัฐบาล พล.อ.ประยุทธ์ จันทร์โอชา วันที่ 19-22 ก.ค.นี้
ที่ประชุมวิปฯ 3 ฝ่ายเห็นชอบกำหนดวันอภิปรายไม่ไว้วางใจ 11 รัฐมนตรี รัฐบาล พล.อ.ประยุทธ์ จันทร์โอชา วันที่ 19-22 ก.ค.นี้
6 ก.ค. 2565

นายสุทิน คลังแสง ประธานวิปฝ่ายค้าน เปิดเผยภายหลังประชุมร่วมกันของวิป 3 ฝ่าย คือ วิปฝ่ายค้าน วิปรัฐบาล และตัวแทนจากคณะรัฐมนตรี โดยที่ประชุมมีมติกำหนดวันอภิปรายไม่ไว้วางใจในวันที่ 19 – 22 กรกฎาคม 2565 และจะลงมติ 23 กรกฎาคม 2565 โดยฝ่ายค้านได้เวลาอภิปรายรวม 45 ชั่วโมง ครม. ส.ส. รัฐบาล และประธานสภา ได้เวลารวม 18 ชั่วโมง
ส่วนการอภิปรายจะแบ่งเป็นอภิปรายรัฐมนตรีทีละคน อภิปรายพ่วง คือ มีเป้าหมายหลักเป้าหมายรอง และอภิปรายพ่วงได้ทั้งนายกรัฐมนตรี และรัฐมนตรี คนอื่นที่เกี่ยวข้อง โดยจะเริ่มอภิปรายตั้งแต่ 08.30 น.-00.30 วันสุดท้ายอภิปรายไม่เกินเที่ยงคืน ส่วนลงมติวันที่ 23 กรกฎาคม 2565 จะเริ่มเวลา 10.30 น. ทั้งนี้ผู้อภิปรายของฝ่ายค้านหนึ่งคนสามารถอภิปรายได้หลายรัฐมนตรี แต่จะต้องเป็นคนละประเด็น
นอกจากนี้ประธานวิปฝ่ายค้าน ระบุด้วยว่า ฝ่ายค้านพอใจกับเวลาที่ได้รับจัดสรร 45 ชั่วโมง โดยการอภิปรายครั้งนี้ฝ่ายค้านอาจจะเปลี่ยนรูปแบบ โดยอภิปรายนายกรัฐมนตรีในวันสุดท้าย เพื่อให้ประชาชนได้ติดตามการอภิปรายจนถึงวันสุดท้าย